b"\n_START_ARTICLE_\nGreg Kinnear\n_START_SECTION_\nBiografia\n_START_PARAGRAPH_\nFill d'un diplom\xc3\xa0tic que treballava per al Ministeri d'Afers Exteriors dels Estats Units, a causa de la feina del seu pare, Kinnear va viure de petit a diferents llocs a l'estranger, com a Beirut o a Atenes. Va estudiar periodisme de r\xc3\xa0dio i televisi\xc3\xb3 a la Universitat d'Arizona (Tucson). Quan va acabar els estudis va traslladar-se a Los Angeles, on va comen\xc3\xa7ar a treballar com assistent de m\xc3\xa0rketing d'una corporaci\xc3\xb3 de televisi\xc3\xb3. M\xc3\xa9s endavant va convertir-se en presentador i periodista al canal MTV._NEWLINE_El 1986, quan a MTV ja no van allargar-li m\xc3\xa9s el contracte, Kinnear comen\xc3\xa7\xc3\xa0 a intervenir en petits papers de diverses produccions televisives. El 1990 fou el creador, coproductor executiu i presentador del programa de televisi\xc3\xb3 Best of the Worst, que va tenir una vida de dos anys. A continuaci\xc3\xb3 Kinnear fou el primer presentador d'una nova s\xc3\xa8rie de televisi\xc3\xb3 que tingu\xc3\xa9 un notable \xc3\xa8xit als Estats Units: Talk Soup en E!, i en la qual treball\xc3\xa0 fins al 1994. La seva seg\xc3\xbcent feina fou en un xou de televisi\xc3\xb3 propi, Later with Greg Kinnear, em\xc3\xa8s en horari nocturn a l'NBC. A partir d'aleshores ja va rebre ofertes per actuar al cinema, com per exemple la de Sydney Pollack per a la nova versi\xc3\xb3 de Sabrina, que fou el seu primer \xc3\xa8xit en la pantalla gran."